S-238/2008

Mál þetta, sem var dómtekið 20. október sl., höfðaði lögreglustjórinn á Akureyri hér fyrir dómi með ákæru, útgefinni 12. september sl., á hendur X;

„fyrir tilraun til þjófnaðar, með því að hafa laugardagsmorguninn 29. mars 2008, í þjófnaðarskyni brotist inn í þjónustuíbúðir geðfatlaðra í Vallartúni [...] á Akureyri og leitað þar að lyfjum til að stela, en horfið af vettvangi þegar hún fann ekki neitt og þjófavarnarkerfi hússins fór í gang.

Telst þetta varða við 1. mgr. 244. gr., sbr. 20. gr. almennra hegningarlaga nr. 19, 1940.

Þess er krafist að ákærða verði dæmd til refsingar.

Í málinu gera Fasteignir Akureyrarbæjar, kt. [...], bótakröfu á hendur ákærðu að fjárhæð kr. 76.801-, ásamt vöxtum samkvæmt 7. gr. vaxtalaga nr. 38, 2001, frá tjónsdegi og síðan dráttarvöxtum samkvæmt 3 kafla vaxtalaga til greiðsludags.“

Ákærða hefur hér fyrir dómi játað skýlaust brot sitt, eins og því er lýst í ákæru. Er játning ákærðu í samræmi við rannsóknargögn málsins og þykir sök hennar því nægilega sönnuð. Litið er svo á, að tilraun ákærðu til þjófnaðar hafi verið í auðgunarskyni, enda er það í samræmi við framburð ákærðu og játningu hennar fyrir dómi, þ.e. að tilgangur hennar hafi verið að leita að og stela lyfjum úr húsnæðinu, sem hún braust inn í. Telst háttsemi hennar varða við 244. gr., sbr. 1. mgr. 20. gr. almennra hegningarlaga nr. 19, 1940. Að þessu virtu, verður ákærða sakfelld í samræmi við ákæru.

Verður dómur lagður á málið án frekari sönnunarfærslu með heimild í 125. gr. laga um meðferð opinberra mála nr. 19, 1991.

Samkvæmt vottorði sakaskrár ríkisins, dagsettu 12. september sl., hefur sakaferill ákærðu ekki áhrif á refsiákvörðun í máli þessu.

Ákærða kveðst hafa snúið lífi sínu til betri vegar og leitað sér viðeigandi aðstoðar vegna fíknar sinnar, en hún lýsir ástandi sínu á verknaðarstundu svo, að hún hafi verið í „neyslugeðveiki.“ Þá hefur ákærða samþykkt bótakröfu Fasteigna Akureyrarbæjar, sem lögð er fram í málinu.

Þykir eftir atvikum, og m.a. með hliðsjón af 8. tl. 1. mgr. 70. gr. almennra hegningarlaga nr. 19, 1940, refsing ákærðu vera hæfilega ákvörðuð 45 daga fangelsi, en rétt er að fullnustu refsingar verði frestað og hún falli niður að tveimur árum liðnum frá uppkvaðningu dómsins að telja, haldi ákærða almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955.

Ákærða hefur samþykkt fram komna bótakröfu. Í kröfugerð Fasteigna Akureyrarbæjar, sem gerð er grein fyrir í ákæru, er krafist vaxta með vísan til 7. gr. vaxtalaga nr. 38, 2001, frá tjónsdegi og síðan dráttarvaxta samkvæmt III. kafla sömu laga til greiðsludags. Ákærðu var kynnt bótakrafan hinn 9. júní sl. Verður hún dæmd ásamt vöxtum svo sem í dómorði greinir.

Enginn sakarkostnaður er í málinu.

Dóm þennan kveður upp Ó-kk-nf Ó-kk-nf, héraðsdómari.

D Ó M S O R Ð :

Ákærða, X, sæti fangelsi í 45 daga, en fresta skal fullnustu refsingar og hún niður falla að 2 árum liðnum frá uppkvaðningu dómsins, haldi ákærða almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955.

Ákærða greiði Fasteignum Akureyrarbæjar, kt. ..., kr. 76.801,- ásamt dráttarvöxtum samkvæmt 9. gr. vaxtalaga nr. 38, 2001, frá 9. júlí 2008 til greiðsludags.